Bekendstelling: Welkom terug, Corolla …Die Toyota Corolla Xr. Foto: Verskaf Vervaardigers se strategie met hul produkname is nie altyd duidelik nie. Party produkte het ŉ naam in een mark – en heeltemal ŉ ander naam in ŉ ander. Een só ŉ produk is die Toyota Corolla-luikrug. Aanvanklik hier in Suid-Afrika was dit die Conquest. Toe ŉ Tazz. Toe ŉ RunX. Toe ŉ Auris. Uiteindelik is dit nou wat dit nog altyd was … ŉ Toyota Corolla-luikrug. Wat is dit? Dit is eenvoudig die Auris-vervanger. Dit is ŉ C-segment-luikrug wat Toyota strategies teen VW se Golf en Ford se Focus plaas. Die Auris kon nooit regtig daai skoene volstaan nie, maar ek is oortuig dat die nuwe Corollatjie die knuppel in die hoenderhok gaan gooi. Wat is nuut? Alles. Dié nuwe Corolla is op Toyota se TNGA (Toyota New Global Architecture) gegrond. Spesifiek GA-C … of Global Architecture C. Dié onderstel is 60% meer rigied as sy voorganger. Dis nie net sterker nie, maar ook ligter met ŉ laer swaartepunt. Die Toyota Corolla Xr. Foto: Verskaf Dié platform bring daarmee saam Toyota se nuwe 1.2-viersilinderturbopetrolenjin. Die enjin bied 85 kW en 185 Nm tussen 1 500 en 4 000 r/min. Daar is ŉ keuse tussen óf ŉ 6-spoed-handrat óf 10-spoed-CVT (palwisseltransmissie). Gewoonlik hol ek die vlaktes in as mens sê CVT – maar die spesifieke eenheid in die Corolla is die beste CVT wat ek tot dusver teengekom het. Is dit lekker? Verbasend … regtigwaar indrukwekkend lekker. Geen vervelige ou Toyota hier nie. Die binneruim is baie gemaklik met lieflike sitplekke voor. Wat veral beïndruk, is die sagte rit. Die sagte rit kom nie ten koste van padhouvermoë nie. Eintlik heeltemal die teenoorgestelde. Die Corolla het puik vering met ŉ baie akkurate stuur. Daar is ook amper geen bakrol om van te praat nie. Die Toyota Corolla Xr. Foto: Verskaf Die resultaat dán is ŉ luikrug wat gemaklik is, lekker ry en tóg sy naelloopskoene kan afstof op Bainskloofpas. As jy self al daar gery het, sal jy weet die pad is regtig nie seepglad nie, en die Corolla het nie een keer geskrik nie, al het ons soos ŉ klomp skobbejakke gejaag. Mens hoef ook nie te lag vir die 1.2 nie … die Corolla kan 195 km/h op die GPS haal. Is daar enige probleme? As ek regtig moet krap, net een. Daar is ŉ lekker groot raakskerm-inligtingstelsel. Ek sal dit met CarPlay en Android Auto toegerus wou hê … maar bygesê, geen Toyota bied CarPlay nie. Hoeveel? Daar is drie modelle in die reeks. Twee intreemodelle, Xs … al is hulle allesbehalwe intree. Een is handrat, die ander is CVT. Dan is daar die reeksleidende Xr CVT. Hy kom met die lekkerder sitplekke en chroomafwerkings hier en daar. Al die modelle kry ŉ indrukwekkende sewe lugsakke, ABS, EBD en ISOFIX. Die reeks lyk só: Die reeks word gedek deur ŉ 3 jaar/100 000 km-waarborg en 6 jaar/90 000 km-diensplan. Ons bring weer in Mei tyd saam met die Corolla deur. Ons sal dan sien hoe hy hom in die verkeer gedra en hom dán teen sy mededingers vergelyk. Vir nou sal ek sê die Corolla hoef geensins vir die Golf terug te staan nie.